2023 6 27
LT
Europos Sąjungos oficialusis leidinys
C 225/3
Įžanga 2022 m. įvyko keletas svarbių pokyčių, nes Priežiūros komitetas buvo visiškai atnaujintas dviem etapais po 2022 m. kovo 28 d. Europos Parlamento, Tarybos ir Komisijos sprendimo, kuriuo skiriami nauji OLAF Priežiūros komiteto nariai.
Pirmieji du nariai pradėjo eiti pareigas kovo 28 d., o likę trys nariai – rugsėjo 23 d.
Rugpjūčio mėn. atsistatydinus vienam iš pirmųjų dviejų naujai paskirtų narių, laikantis OLAF reglamento 15 straipsnio 2 dalyje nustatytos tvarkos buvo paskirtas naujas narys.
Šie pokyčiai turėjo įtakos Komiteto darbui, kurį buvo galima pradėti tik rugsėjo mėn., kai galiausiai buvo sušauktas naujos sudėties Komitetas.
Tuo pat metu, gegužės mėn., Komisija paskyrė pirmąjį procesinių garantijų kontrolierių.
Tai visiškai nauja pareigybė, įsteigta iš dalies pakeistu OLAF reglamentu.
Kontrolierius visiškai nepriklausomai nagrinėja susijusių asmenų pateiktus skundus dėl OLAF tyrimams taikomų procesinių garantijų, pagrindinių teisių ir taisyklių laikymosi, todėl kontrolierius remiasi Priežiūros komiteto sekretoriato teikiama teisine ir administracine pagalba.
Komitetas palankiai vertina tai, kad paskirta nauja procesinių garantijų kontrolierė, nes tai dar labiau padidins OLAF skaidrumą ir atskaitomybę.
Komitetas taip pat mano, kad dabar labiau nei bet kada būtina padidinti sekretoriato žmogiškuosius išteklius, atsižvelgiant į jam patikėtas papildomas administracinės ir teisinės pagalbos užduotis.
Nepaisant Komiteto sudėties atnaujinimo poveikio jo veiklai, Komitetas daugiausia dėmesio skyrė ateinančių metų darbo planui ir būsimai OLAF atliekamai Tyrimo procedūrų gairių peržiūrai, dėl kurios Komitetas 2023 m. turės pateikti nuomonę.
Tai labai svarbus klausimas, nes jis yra OLAF darbo ir tyrimo metodų pagrindas.
Be to, rugsėjo mėn. pabaigoje iš kontrolierės gavęs jos įgyvendinimo nuostatų dėl skundų nagrinėjimo OLAF reglamento 9b straipsnio 11 dalyje numatyto konsultacijų etapo tikslais projektą, Komitetas išsamiai išnagrinėjo šias naujas nuostatas ir iki spalio mėn. pabaigos pateikė kontrolierei savo pastabas.
Į šias pastabas buvo atsižvelgta ir jos atsispindėjo įgyvendinimo nuostatose, kurias kontrolierė priėmė 2022 m. lapkričio 16 d.
Lapkričio mėn.
Komitetas taip pat priėmė nuomonę Nr. 1/2022 dėl OLAF 2023 m. preliminaraus biudžeto projekto (PBP).
Kaip ir ankstesniais metais, Komitetas reiškia susirūpinimą dėl mažėjančių OLAF žmogiškųjų išteklių.
Komiteto nuomone, dėl didelio OLAF darbuotojų skaičiaus sumažinimo OLAF gali netekti galimybės toliau samdyti aukštos kvalifikacijos specialistus, reikalingus jo užduotims vykdyti, įskaitant poreikį sukurti ir numatyti tinkamus kontrolės mechanizmus, susijusius su Ekonomikos gaivinimo ir atsparumo didinimo priemonės lėšų naudojimu.
Galiausiai norėčiau narių vardu padėkoti OLAF generaliniam direktoriui už jo atvirą ir konstruktyvų požiūrį bei keitimąsi nuomonėmis su Komitetu, taip pat pažymėti vertingą sekretoriato narių, vadovaujamų jo vadovo, suteiktą paramą Komitetui.
Dušan STERLE Priežiūros komiteto pirmininkas